Eckhoff: - Det er litt kjipt
Med en feilfri liggende serie og god fart i sporet skjøt Tiril Eckhoff for en mulig pallplass da hun kom inn på standplass i Anterselva for den stående skytingen. 24-åringen bommet imidlertid på både sitt første og andre skudd, og selv om hun fylte de tre siste blinkene, var løpet ødelagt. I mål var hun hele ett minutt og 14 sekunder bak vinneren Darja Domratsjeva. Det holdt til en 21.-plass. Dermed ble det nok en nedtur for Eckhoff i verdenscupen. Søndag ble hun bare nummer 22 på fellesstarten i Ruhpolding.– Det var et middels løp, og det er litt kjipt med tanke på jaktstarten. Men jeg får i hvert fall gå mitt eget løp i morgen, sier Eckhoff til VG. – Jeg prøvde å gå rolig og puste godt, men jeg ble veldig urolig på standplass. Heldigvis tok jeg meg sammen, det kunne blitt mer, sier 24-åringen om sine to bom på den siste skytingen. I likhet med gutta i går hadde ikke jentene spesielt gode ski. - Det var trått der ute i dag og jeg vet ikke om det var skiene eller snøen, sier Eckhoff. Fysisk var det bra gjennomført. Eckhoff hadde 6. beste skitid, 32,7 sekunder bak Domratsjeva. VG Direkte:7,5 km sprint, kvinnerDet andre norske pallhåpet på sprinten - Fanny Welle-Strand Horn - var best i verden på sprinten forrige helg i Ruhpolding, men fikk det ikke til å fungere i Anterselva. Feilfri liggende skyting til tross, to bom på stående holdt kun til en 31.-plass i mål. – Det kjentes bedre ut enn det ser ut på papiret. Dette var ikke helt som forrige helg, sier Horn til NRK.Opp til vinneren Darja Domratsjeva skilte det ett minutt og 24 sekunder for Horn. Hviterusseren var som vanlig rask i sporet og leverte dessuten feilfritt på standplass. Dermed var det ingen av konkurrentene som kunne tukte hviterusseren Nærmest var finske Kaisa Mäkäräinen, som pådro seg én strafferunde på siste skyting. I mål var finnen 26,9 sekunder bak Domratsjeva. Tyske Laura Dahlmeier ble nummer tre, 50,4 sekunder bak vinneren. Marte Olsbu ble nummer 36 og får dermed gå morgendagens jaktstart. Den går uten Elise Ringen (nr. 71) og Bente Landheim (nr. 79).
Tiril Eckhoff (24) hadde los på en pallplass på sprinten, men to bom på den siste skytingen ødela for 24-åringen.